SL Uradni list Evropske unije C 362/31

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 362/05)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„GUIJUELO“

EU št.: PDO-ES-0077-AM02 – 4.5.2017

ZOP ( X ) ZGO ( ) ZTP ( )

1. Skupina vložnikov in pravni interes

Javna družba (corporación de derecho público) „Consejo Regulador de la Denominación de Origen Protegida ‚Guijuelo‘“, ustanovljena v skladu z Zakonom 6/2015. C/ Filiberto Villalobos, 4 C.P. 37770 Guijuelo (Salamanca) ŠPANIJA Tel. +34 923581514 Faks +34 923580097 E-naslov: certificacion@jamondoguijuelo.com

Pravni interes:

Consejo Regulador je uradno priznani organ za upravljanje ZOP „Guijuelo“ v skladu s prvo dodatno določbo Zakona 6/2015 z dne 12. maja 2015 o zaščitenih označbah porekla in zaščitenih geografskih označbah, ki se uporabljajo na ozemlju, večjem od avtonomne skupnosti (Ley 6/2015, de 12 de mayo, de denominaciones de origen e indicaciones geográficas protegidas de ámbito territorial supraautonómico). Med njegove posebne naloge spada tudi predlaganje sprememb specifikacije.

Št. registriranih obratov: 70. // Št. registriranih živinorejcev: 399. // Št. registriranih klavnic: 10.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☐ Označevanje — ☒ Drugo: (11) Podoba blagovne znamke

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Sedanji logotip: Predlagani logotip:

Zahteva se, da se v specifikacijo proizvoda vključi naslednje besedilo, ki ureja uporabo:

„Logotip ZOP ‚Guijuelo‘ mora vedno ustrezati zakonsko registriranemu logotipu, ki je prikazan v nadaljevanju. Uporaba logotipa ZOP ‚Guijuelo‘ mora biti v skladu z veljavnim priročnikom o korporativni identiteti, ki jo ureja.“

Sprememba se zahteva zaradi naslednjih razlogov:

Specifikacija ZOP „Guijuelo“ določa prikazovanje blagovne znamke mešanega tipa, katere logotip ali grafični element se želi spremeniti, pri čemer sprememba temelji na prednostih, ki bi jih, kot so izpostavili upravljavski organi družbe, prinesla posodobitev podobe blagovne znamke po 30 letih njene uporabe, zlasti z vidika tržne promocije v skladu s členom 45(c) Uredbe (EU) št. 1151/2012.

Člen 53 Uredbe (EU) št. 1151/2012 določa spremembe specifikacij proizvodov, zahtevana sprememba pa velja za manjšo, ker ne vpliva na nobenega od vidikov iz odstavka 2 navedenega člena.

Zadevna sprememba, ki velja za manjšo spremembo specifikacije te ZOP v skladu s členom 53 Uredbe (EU) št. 1151/2012, se predlaga zaradi spremembe logotipa (blagovne znamke mešanega tipa), ki se bo uporabljal na etiketah proizvodov z ZOP „Guijuelo“ v skladu z roki, ki bodo zakonsko določeni po odobritvi spremembe.

Spreminja se tudi enotni dokument, in sicer z vključitvijo logotipa ZOP „Guijuelo“, ki ga prej ni bilo, in spremembo besedila za pojasnitev uporabe.

Besedilo enotnega dokumenta je bilo naslednje:

„Po koncu proizvodnega procesa se proizvod potrdi tako, da se označi s posebno oštevilčeno etiketo za ZOP ‚Guijuelo‘, ki vsebuje simbol EU in blagovno znamko ‚Guijuelo‘, na njej pa so navedeni tudi vrsta proizvoda, pasma in razred, v katerega proizvod spada po prehrani živali. Etiketo mora vedno spremljati trgovska etiketa, ki jo je moral proizvajalec priglasiti organu Consejo Regulador. Če proizvajalec uporablja isto blagovno znamko za trženje zaščitenega proizvoda in proizvoda, ki ni zaščiten, ju je treba razlikovati tako, da se na trgovsko etiketo zaščitenega proizvoda doda logotip ZOP.“

Predlagano novo besedilo za enotni dokument je naslednje:

„Po koncu proizvodnega procesa se proizvod potrdi tako, da se označi s posebno oštevilčeno etiketo za ZOP ‚Guijuelo‘, ki vsebuje simbol EU ter blagovno znamko ‚Guijuelo‘ in/ali njen logotip, na njej pa je naveden tudi razred proizvoda v skladu s prodajnimi poimenovanji iz oddelka B specifikacije proizvoda. Etiketo mora vedno spremljati trgovska etiketa, ki jo je moral proizvajalec priglasiti organu Consejo Regulador. Na vseh proizvodih z ZOP je prikazan logotip, kot je pojasnjeno v specifikaciji proizvoda. Logotip ZOP ‚Guijuelo‘ mora vedno ustrezati zakonsko registriranemu logotipu, ki je prikazan v nadaljevanju.“

Posodobljena specifikacija proizvoda (le za ZOP in ZGO)

http://www.mapama.gob.es/es/alimentacion/temas/calidad-agroalimentaria/pliego2017-02-13_tcm7-448957.pdf

ENOTNI DOKUMENT

„GUIJUELO“

EU št.: PDO-ES-0077-AM02 – 4.5.2017

ZOP ( X ) ZGO ( )

1. Ime

„Guijuelo“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

Opis. Pršut in pleče z ZOP „Guijuelo“ sta mesna proizvoda, pridobljena s soljenjem, izpiranjem, presoljevanjem, sušenjem/zorenjem in staranjem prednjih in zadnjih nog iberskih prašičev ali njihovih križancev s pasmo duroc, ki so odobreni z nacionalno zakonodajo in za katere je zagotovljena vsaj 75-odstotna pripadnost iberski pasmi.

Morfološke značilnosti. Pršut in pleče iz 100-odstotnih iberskih prašičev sta podolgovate in stilizirane oblike ter tehtata vsaj 6,5 kg oziroma vsaj 3,7 kg, pršut in pleče iz 75-odstotnih iberskih prašičev pa tehtata vsaj 7 kg oziroma vsaj 4 kg. Nimata modric, zlomov ali udarnin in imata parkelj, razen če se prodajata brez kosti, v porcijah ali v kosih.

Organoleptične lastnosti. Zarezana površina je od intenzivno roza do vijolično-rdeče barve, bleščeča in s črtami maščobnega tkiva. Je blagega, sladkega ali nekoliko slanega okusa in ima značilno aromo, ki je odvisna od prehrane živali pred zakolom.

Za pršut in pleče se določijo naslednja prodajna poimenovanja:

Razred I : Pršut iz 100-odstotnih iberskih prašičev z želodne paše (de bellota). Končni proizvod mora tehtati več kot 6,5 kg, proizvodni proces pa mora trajati vsaj 730 dni. Če proizvodni proces za pršut te kategorije traja več kot 800 dni, se lahko po želji na etiketo dodata besedi „Gran Selección“, ki morata biti v istem vidnem polju kot prodajno poimenovanje. Pleče iz 100-odstotnih iberskih prašičev z želodne paše (de bellota). Končni proizvod mora tehtati več kot 3,7 kg, proizvodni proces pa mora trajati vsaj 365 dni. Če proizvodni proces za pleče te kategorije traja več kot 425 dni, se lahko po želji na etiketo dodata besedi „Gran Selección“, ki morata biti v istem vidnem polju kot prodajno poimenovanje. Razred II : Pršut iz 75-odstotnih iberskih prašičev z želodne paše (de bellota). Končni proizvod mora tehtati več kot 7 kg, proizvodni proces pa mora trajati vsaj 730 dni. Če proizvodni proces za pršut te kategorije traja več kot 800 dni, se lahko po želji na etiketo dodata besedi „Gran Selección“, ki morata biti v istem vidnem polju kot prodajno poimenovanje. Pleče iz 75-odstotnih iberskih prašičev z želodne paše (de bellota). Končni proizvod mora tehtati več kot 4 kg, proizvodni proces pa mora trajati vsaj 365 dni. Če proizvodni proces za pleče te kategorije traja več kot 425 dni, se lahko po želji na etiketo dodata besedi „Gran Selección“, ki morata biti v istem vidnem polju kot prodajno poimenovanje. Razred III : Pršut iz iberskih prašičev, krmljenih v prosti reji (de cebo de campo), za katerega se uporabljajo vsaj 75-odstotni iberski prašiči. Končni proizvod iz 100-odstotnih iberskih prašičev mora tehtati več kot 6,5 kg, končni proizvod iz 75-odstotnih iberskih prašičev pa več kot 7 kg, pri čemer mora proizvodni proces trajati vsaj 730 dni. Pleče iz iberskih prašičev, krmljenih v prosti reji (de cebo de campo), za katerega se uporabljajo vsaj 75-odstotni iberski prašiči. Končni proizvod iz 100-odstotnih iberskih prašičev mora tehtati več kot 3,7 kg, končni proizvod iz 75-odstotnih iberskih prašičev pa več kot 4 kg, pri čemer mora proizvodni proces trajati vsaj 365 dni.

3.3 Krma (samo za proizvode živalskega izvora) in surovine (samo za predelane proizvode)

Geografsko območje, na katerem se redijo zgoraj navedeni prašiči, zajema območje, na katerem tradicionalno poteka ekstenzivna reja iberskih prašičev v ekosistemu pašnikov (t. i. dehesa), kjer se živinoreja izvaja na zamejenih pašnih površinah in travinju, kar je tradicionalna metoda reje iberskih prašičev.

Ključna dejavnika, od katerih je odvisna kakovost iberskih prašičev in posledično organoleptična kakovost zaščitenega pršuta in plečeta ter ki sta razlog za posebno kakovost in posebne značilnosti pršuta in plečeta z ZOP „Guijuelo“, sta prehrana in ekstenzivna reja prašičev med dopitanjem, pri kateri se v celoti uporabijo viri dehese, tj. želodi, naravni pašniki in strnišče. Geografsko območje proizvodnje je opredeljeno in obstajajo posebni pogoji za proizvodnjo, kot sta ocena količine želodov na črničevju, plutovcu in hrastu Quercus faginea, ki je na voljo prašičem na vsakem gorskem želodnem pašniku (t. i. montanera), ter določitev največjega števila prašičev, ki se lahko hranijo na njem. Poleg tega se izvajajo preverjanja, da se zagotovi, da so izpolnjeni posebni pogoji. Izvedejo se na primer nenapovedani pregledi, da se preveri, ali se prašiči hranijo z želodom in na naravnih pašnikih ter ali se med dopitanjem gojijo ekstenzivno.

3.4 Posebne faze proizvodnje, ki jih je treba izvajati na opredeljenem geografskem območju

Iberski prašiči se morajo skotiti, rediti in pitati na geografskem območju proizvodnje. Proizvodni proces po zakolu in razkosanju živali, ki vključuje faze soljenja, izpiranja, presoljevanja/uležavanja, sušenja/zorenja in staranja, mora potekati na geografskem območju, opredeljenem v specifikaciji proizvoda.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Kleti lahko tržijo potrjene pršute in plečeta brez kosti, v porcijah ali v kosih, če je vzpostavljen ustrezen sistem nadzora in označevanja za zagotavljanje sledljivosti in kategorije proizvoda, tj. pršuta ali plečeta.

O izvajanju tega postopka je zato treba obvestiti organ Consejo Regulador.

3.6 Posebna pravila za označevanje proizvoda, za katerega se uporablja registrirano ime

V klavnici se morajo z oštevilčenim pečatom označiti vse prednje in zadnje noge, iz katerih se bosta proizvedla zaščitena pršut in pleče.

Na pečatu morata biti poudarjena ime in/ali logotip ZOP „Guijuelo“, njegove barve pa morajo ustrezati barvam, ki so za vsako kategorijo določene v Standardu kakovosti za meso, pršut, pleče in kračo iberskih prašičev, kot je navedeno v nadaljnjem besedilu:

— črna– pršut ali pleče iz 100-odstotnih iberskih prašičev z želodne paše,

— rdeča– pršut ali pleče iz 75-odstotnih iberskih prašičev z želodne paše,

— zelena– pršut ali pleče iz iberskih prašičev, krmljenih v prosti reji.

Po koncu proizvodnega procesa se proizvod potrdi tako, da se označi s posebno oštevilčeno etiketo za ZOP „Guijuelo“, ki vsebuje simbol EU ter blagovno znamko „Guijuelo“ in/ali njen logotip, na njej pa je naveden tudi razred proizvoda v skladu s prodajnimi poimenovanji iz oddelka 3.2.

Etiketo mora vedno spremljati trgovska etiketa, ki jo je moral proizvajalec priglasiti organu Consejo Regulador.

Logotip ZOP „Guijuelo“ mora vedno ustrezati zakonsko registriranemu logotipu, ki je prikazan v nadaljevanju.

4. Jedrnata opredelitev geografskega območja

Območje proizvodnje. Območje, na katerem se tradicionalno redijo iberski prašiči, se nahaja na zahodu in jugozahodu Španije. Sestavljajo ga določena kmetijska okrožja, na katerih prevladujeta dehesa in travinje in ki so v pokrajinah, navedenih v nadaljnjem besedilu: Zamora (okrožji Duero Bajo in Sayago), Segovia (okrožje Cuellar), Ávila (okrožja Piedrahita-Barco, Arévalo in Ávila), Salamanca (vsa okrožja), Cáceres (vsa okrožja), Badajoz (vsa okrožja), Toledo (okrožji Talavera in La Jara), Ciudad Real (okrožji Montes Norte in Montes Sur), Sevilla (okrožje Sierra Norte), Córdoba (okrožja Los Pedroches, La Sierra in Campiña Baja) ter Huelva (okrožja La Sierra, Andévalo Occidental in Andévalo Oriental).

Območje predelave. Sestavlja ga oseminsedemdeset (78) občin v jugovzhodnem delu pokrajine Salamanca, kjer sta bila teren in podnebje ugodna za nastanek mesnopredelovalne industrije, ki se je specializirala za iberskega prašiča, saj se zadevne občine nahajajo v osrčju salamanške dehese, v jugovzhodnem delu pokrajine Salamanca, kjer se stikata gorovji Béjar in Francia. Te občine so: Alberca (La), Aldeacipreste, Aldeanuela de la Sierra, Aldeavieja de Tormes, Bastida (La), Béjar, Cabaco (El), Cabeza de Béjar (La), Cabezuela de Salvatierra, Campillo de Salvatierra, Calzada de Béjar, Candelario, Cantagallo, Casafranca, Casas del Conde (Las), Cepeda, Cereceda de la Sierra, Cerro (El), Cespedosa, Cilleros de la Bastida, Colmenar de Montemayor, Cristóbal, Endrinal de la Sierra, Escurial de la Sierra, Frades de la Sierra, Fresnedoso, Fuenterroble de Salvatierra, Fuentes de Béjar, Garcibuey, Guijo de Ávila, Guijuelo, Herguijuela de la Sierra, Herguijuela del Campo, Horcajo de Montemayor, Hoya (La), Lagunilla, Ledrada, Linares de Riofrío, Madroñal, Miranda del Castañar, Mogarraz, Molinillo, Monforte de la Sierra, Monleón, Montemayor del Río, Navacarros, Nava de Béjar, Nava de Francia, Navalmoral de Béjar, Navarredonda de la Rinconada, Palacios de Salvatierra, Peñacaballera, Peromingo, Pinedas, Puebla de San Medel, Puerto de Béjar, Rinconada de la Sierra (La), Sanchotello, San Esteban de la Sierra, San Martín de Castañar, San Miguel de Robledo, San Miguel de Valero, Santibáñez de la Sierra, Santos (Los), Sequeros, Sierpe (La), Sorihuela, Sotoserrano, Tamanes, Tejeda y Segoyuela, Tornadizos, Valdefuentes de Sangusín, Valdehijaderos, Valdelacasa, Valdelageve, Valero, Valverde de Valdelacasa in Villanueva del Conde.

5. Povezava z geografskim območjem

Ločevati je treba geografsko območje, na katerem se redijo iberski prašiči, ki je območje proizvodnje, in geografsko območje, na katerem se predelujeta pršut in pleče, ki je območje predelave.

Zaradi avtohtonosti pasme, podnebja na območju predelave, ki je zelo primerno za proizvodnjo mesnih proizvodov, ki se sušijo počasi, in večstoletne tradicije predelave mesa imajo proizvodi poseben značaj.

Za podnebje in teren območja proizvodnje je značilen ekosistem dehese, za katerega so značilni obsežni gozdnati pašniki in travniki, na katerih je živinoreja tradicionalno pomembna dejavnost, ki je tesno povezana z območjem.

Pašnike sestavljajo naravne skupine zeli, ki so prilagojene podnebnim razmeram na območju in stanju tal. V nekaterih primerih so te običajne za gorske predele, čeprav prevladujejo vrste, značilne za polravninska območja, s skupinami trav in metuljnic.

Glavne drevesne vrste dehese so hrasti (Quercus spp.). Njihov plod, želod, se uporablja za pitanje prašičev najboljše kakovosti.

Območje, na katerem se predelujeta pršut in pleče, se nahaja na salamanški planoti, na povprečni nadmorski višini 975 m. Zanj je značilno celinsko podnebje z dolgimi, mrzlimi zimami, daljšim obdobjem zmrzali in majhno relativno vlažnostjo, zaradi teh razmer pa se je na območju vzpostavila mesnopredelovalna industrija, ki že vsaj 200 let uporablja tradicionalne proizvodne metode.

Zaradi lege med gorovjem Béjar in vrhom La Peña de Francia so prevladujoči vetrovi zelo močni in suhi, kar spodbuja sušenje in nato shranjevanje proizvoda.

Dejavniki, ki so značilni za surovino, ki se uporablja za proizvodnjo zaščitenega pršuta in plečeta, so posebne značilnosti iberskih prašičev, tradicionalni sistem reje, prehrana prašičev in višja starost ob zakolu. To skupaj s posebnimi razmerami na območju predelave in počasnim sušenjem prispeva k značilnostim, zaradi katerih se proizvod razlikuje od vseh ostalih mesnih proizvodov, saj ima posebne organoleptične lastnosti. Zlasti je treba omeniti njegov blag okus v primerjavi z ostalimi španskimi mesnimi proizvodi, ki je posledica nizke vsebnosti soli, roza barvo mesa, ki je posledica zmernih temperatur med procesom sušenja, mastno teksturo, ki je posledica prehrane živali, in izrazito prepredenost s medmišično maščobo, ki je posledica pasme živali in sistema živinoreje na dehesi in travinju.

Kakovost pršuta in plečeta z ZOP „Guijuelo“ je povezana z geografskim območjem na dva načina, in sicer z rejo iberskega prašiča na območju dehese, ki je območje proizvodnje, ter s predelavo pršuta in plečeta na območju predelave, ki je veliko bolj omejeno kot območje proizvodnje in na katerem zaradi tradicije in posebnih podnebnih razmer (malo padavin, zmerne temperature in močni vetrovi zaradi lege na polravnini med dvema gorovjema itd.) obstaja industrija predelave prašičjega mesa, ki je visoko specializirana za proizvode iz iberskih prašičev.

Faza proizvodnje poteka v nekaterih okrožjih na jugozahodu Španije, kjer se nahajajo kmetijska gospodarstva dehese, ki je gozdni pašni ekosistem, za katerega je značilna prisotnost dreves rodu Quercus, tj. hrastov, s katerih plodovi, tj. želodi, se hranijo prašiči, iz katerih se proizvedejo najkakovostnejši proizvodi. Prašiči se gojijo v ekstenzivni reji, imenovani montanera (gorski želodni pašnik), kjer se hranijo med dopitanjem, kar je ključni dejavnik za zagotavljanje posebne kakovosti končnega proizvoda. Tako delo prašičerejcev, ki imajo strokovno znanje, in uporaba naravnih virov dehese zagotavljata ustrezno dobrobit in zdravje živali.

Zaradi različnih faz predelave pršuta in plečeta, ki se izvajajo na geografskem območju, opredeljenem kot območje predelave, ima proizvod posebne organoleptične lastnosti. Proizvodni proces je zapleten, saj na končno kakovost proizvoda vpliva mnogo dejavnikov, zato je strokovno znanje, ki se prenaša iz roda v rod, pomemben dejavnik pri zagotavljanju posebnosti proizvoda, ki mojstrom proizvodnje pršuta omogoča presojo, koliko časa se mora proizvod glede na podnebne razmere postopoma starati, da razvije potrebne organoleptične lastnosti z uporabo čim manj soli in da se zagotovi varnost hrane ob upoštevanju razmer okolja (temperature, vlažnosti, prezračevanja) v vsaki fazi proizvodnje po soljenju in sušenja v naravnih sušilnicah.

Po zakolu in razkosanju trupa se surovina obdela z naslednjimi postopki, ki so navedeni po kronološkem vrstnem redu:

— Soljenje: to je vtiranje soli v površino mesa.

— Izpiranje: po soljenju se s pitno vodo odstrani sol na površini, meso pa se ščetka.

— Presoljevanje/uležavanje: v tej fazi, katere trajanje je različno, sol enakomerno prodre v središče pršuta ali plečeta.

— Sušenje/zorenje: to vključuje postopno zmanjševanje vlage v pršutu ali plečetu.

— Staranje: v tej fazi potekajo biokemične reakcije, pri katerih nastanejo spojine, ki proizvodu dajejo značilen okus in aromo.

Sklic na objavo specifikacije

(drugi pododstavek člena 6(1) te uredbe)

http://www.mapama.gob.es/es/alimentacion/temas/calidad-agroalimentaria/pliego2017-02-13_tcm7-448957.pdf

(1) UL L 179, 19.6.2014, str. 17.

(2) UL L 343, 14.12.2012, str. 1.